《压气培歌》
清代·吴孟坚

压气培前奔万石，阴云莽莽黑雾塞。水号风怒激沙飞，仿佛旌旗雷电掣。

我父军声堕此间，星日无光天欲折。我母颈罹刃痕七，身投层崖脑迸裂。

我妹三龄弃路死，百口家人一无得。前山溪下血犹腥，将士同时皆义烈。

烟飙玉碎三十秋，天地迄今为惨恻。肠断纡回忍追忆，千载空坑堪并说。

呜呼千载空坑堪并说！

作者简介：（1635—?）江南贵池人。字子班。父吴应箕，尝与复社诸生揭帖讨阮大铖，清兵入关，举义殉难。孟坚守父志，尚气节，好交游。搜辑刊行亡父遗作《启祯两朝剥复录》、《留都见闻录》。康熙五十二年，作《复社姓氏序略》，年已七十八。有《偶存草》、《雁字和韵诗》等。